فاردينافيل

ڤاردينافيل Vardenafil
( ليفترا)
واحد من كابتات الانزيم PDE5 لعلاج الضعف الجنسي من شركه باير Bayer.

 تاريخ 
تسويق ليفترا كان مشترك بين الشركتين باير Bayer وجلاكسو GsK وشيرنج بلف Schering-Plough لكن فى سنه 2005 تركت جلاكسو لباير الحقوق فى الترويج له بره امريكا, اما جلاكسو فبتبيعه فى امريكا باسم فيفانزا Vivanza لكن بسبب قوانيين الاتحاد الاوروبي بدات فيفانزا هيا كمان يستوردوها فى الاتحاد الاوروبي وتتباع مع ليفترا.
ليفترا تاني دوا توافق عليه اداره الاغذيه والادويه الامريكيه FDA بعد فياجرا وقبل سيالس والموافقه دي كانت فى 19 اغسطس 2003.

 دواعي الاستعمال 
زي فياجرا وسيالس بتعالج الضعف الجنسي (ضعف الانتصاب) بس مده شغل ليفترا اقل شويه من فياجرا.

 طريقه الشغل 
زي فياجرا وسيالس
 ڤاردينافيل (ليفترا) من مجموعه كابتات الانزيم PDE5 واللي بيهبطوا انزيم اسمه فوسفودايستريز رقم 5 - PDE5 ودا واحد من مجموعه انزيمات فوسفودايستريزس.
 تهبيط الانزيم رقم 5 بيزود مركب تاني اسمه cGMP. وال cGMP ده بيزود اكسيد النيتروجين NO فى الذكر واللي بيعمل توسيع لاورده الذكر وبتالي تدفق احسن للدم فيه.
 مع العلم ان اكسيد النيتروجين NO بيخرج فى اوقات الاثاره الجنسيه, عشان كده الادويه دي مش بتتشغل الا فى اوقات الاثاره ومش هتشتغل من غير رغبه.

 الاثار الجانبيه 
اثارها الجانبيه زي باقي كابتات الانزيم PDE5 (فياجرا - سيالس) لكن العرض اللى بيتكرر معاها بشكل خصوصي هوا غمامان النفس اما باقي الاعراض اللى مش متكرره زي مغص فى البطن, وجع الضهر, حساسيه للنور وزغلله ووجع فى العين, نفخه فى الوش, علو الضغط وبلبطه فى القلب, زياده سرعه ضربات القلب, هرش ووجع فى العضلات وممكن يحصل انتصاب مستمر(Periapism). مصدر (Rossi, 2004)
العرض الخطير بأه - لكنه نادر - واللي بيحصل مع ليفترا هوا السكته القلبيه.وكمان فى بعض الحالات النادره ممكن يدمر انسجه العضو الذكري (Health Canada (2006).(محتاجه مصدر)

فى 18 اكتوبر 2007 نوهت FDA انه ممكن يحصل طرش فجائي وانها هتحط استيكر جوه كل المنتجات دي تحذر الناس من مشكلة السمع دي.

 التفاعلات 
زي باقي المجموعه مينفعش وكمان خطر جدا انها تتاخد مع ادويه النيترات (من ادويه الذبحه) لانها ممكن تؤدي لوطيان الضغط بشكل يموت.

 الجرعه 
2.5 و 5 و 10 و 20 ملي جرام (بيختلف توفر التركيزات دي من بلد لبلد). حبايه برتقاني مدوره. العشره ملي من ليفترا بيساوي 50 ملي من فياجرا.

بتتاخد قبل المعاشره بساعه او ساعتين مره واحده فى اليوم.

 شوف كمان 
 تادالافيل (سيالس)
 سيلدنافيل (ڤياجرا)
 كابتات الانزيم PDE5

 لينكات برانيه 
 ليفترا الرسمي
 FDA's Consumer Information
 PubChem Information

تصنيف:مهبطات الانزيم فوسفودايستريز5